CELEX: 32020D2189
Language: et
Date: 2020-12-18 00:00:00
Title: Nõukogu rakendusotsus (EL) 2020/2189, 18. detsember 2020, mille kohaselt lubatakse Madalmaadel kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklitest 168 ja 168a

23.12.2020   
               
               
                  ET
               
               
                  Euroopa Liidu Teataja
               
               
                  L 434/1
               
            
         NÕUKOGU RAKENDUSOTSUS (EL) 2020/2189,
         18. detsember 2020,
         mille kohaselt lubatakse Madalmaadel kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklitest 168 ja 168a
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõike 1 esimest lõiku,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Direktiivi 2006/112/EÜ artiklitega 168 ja 168a reguleeritakse maksukohustuslase õigust arvata maha käibemaks, mis on makstud kaupade ja teenuste pealt, mida ta kasutab oma maksustatava tegevuse tarbeks.
                  
               
                     (2)
                  
                  
                     Komisjonis 30. juulil 2020 registreeritud kirjaga taotlesid Madalmaad sellise erimeetme kohaldamist, millega tehakse erand direktiivi 2006/112/EÜ artiklite 168 ja 168a sätetest (edaspidi „erimeede“), et jätta käibemaksu mahaarvamisõiguse kohaldamisalast välja sellistelt kaupadelt ja teenustelt makstav käibemaks, mida maksukohustuslane kasutab enam kui 90 % ulatuses enda või oma töötajate tarbeks või üldisemalt muul kui ettevõtluse eesmärgil või mittemajanduslikuks tegevuseks.
                  
               
                     (3)
                  
                  
                     Direktiivi 2006/112/EÜ artikli 395 lõike 2 teise lõigu kohaselt edastas komisjon 10. septembri 2020. aasta kirjaga teistele liikmesriikidele Madalmaade taotluse. Komisjon teatas 11. septembri 2020. aasta kirjaga Madalmaadele, et ta on saanud kogu teabe, mida ta taotluse hindamiseks vajalikuks peab.
                  
               
                     (4)
                  
                  
                     Erimeetme eesmärk on hõlbustada käibemaksu kogumist ning hoida ära teatavat liiki maksudest kõrvalehoidmist või maksustamise vältimist. See mõjutab lõpptarbimisetapil tasumisele kuuluvat maksusummat üksnes tühises ulatuses.
                  
               
                     (5)
                  
                  
                     Madalmaade esitatud teabe kohaselt õigustab kõnealuse erimeetme kohaldamist õiguslik ja faktiline olukord. Madalmaadele tuleks seepärast anda luba erimeetme kohaldamiseks piiratud ajavahemiku jooksul, mis lõpeb 31. detsembril 2023. Tähtaeg peaks olema piisav, et oleks võimalik läbi vaadata erimeetme vajalikkus ja tõhusus ning ettevõtluse tarbeks ja mittemajandusliku tegevuse tarbeks kasutuse jaotusmäär, millel see põhineb.
                  
               
                     (6)
                  
                  
                     Kui Madalmaad peavad vajalikuks erimeetme pikendamist pärast 2023. aastat, peaksid nad esitama komisjonile pikendamistaotluse hiljemalt 31. märtsiks 2023 koos aruandega erimeetme kohaldamise kohta, mis sisaldab kohaldatava jaotusmäära läbivaatamist.
                  
               
                     (7)
                  
                  
                     Erimeetme kohaldamine ei mõjuta oluliselt lõpptarbimise etapil kogutud käibemaksutulude kogusummat ega mõjuta käibemaksust saadavaid liidu omavahendeid.
                  
               
                     (8)
                  
                  
                     Seepärast on asjakohane anda Madalmaadele luba erimeetme kohaldamiseks kuni 31. detsembrini 2023,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina direktiivi 2006/112/EÜ artiklitest 168 ja 168a on Madalmaadel lubatud jätta kaupadelt ja teenustelt makstav käibemaks välja käibemaksu mahaarvamisõiguse kohaldamisalast, kui kõnealuseid kaupu ja teenuseid kasutatakse üle 90 % ulatuses maksukohustuslase või tema töötajate isiklikuks tarbeks või üldiselt muul kui ettevõtluse või majandustegevuse eesmärgil.
         
         
            Artikkel 2
            Käesolev otsus jõustub selle teatavakstegemise päeval.
            Seda kohaldatakse 1. jaanuarist 2021 kuni 31. detsembrini 2023.
            Käesoleva otsusega lubatud erimeetme kohaldamise pikendamise taotlus tuleb esitada komisjonile hiljemalt 31. märtsiks 2023.
            Taotlusele lisatakse erimeetme kohaldamise aruanne, mis sisaldab käesoleva otsuse alusel kohaldatava käibemaksu mahaarvamise õiguse piirangu jaotusmäära läbivaatamist.
         
         
            Artikkel 3
            Käesolev otsus on adresseeritud Madalmaade Kuningriigile.
         
         
            Brüssel, 18. detsember 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  ELT L 347, 11.12.2006, lk 1.